**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՆԿԱԽՈՒԹՅԱՆ ՏՈՆԻ ԱՌԹԻՎ**

21.09.2018թ.

Սիրելի´ հայրենակիցներ, թալինցիներ.

Ընդունեք ջերմ շնորհավորանքներս և լավագույն բարեմաղթանքներս Հայաստանի Հանրապետության ազգային տոնի ՝ Անկախության օրվա կապակցությամբ:

1991 թվականի սեպտեմբերի 21-ին, հայ ժողովուրդը իր ընտրությունը կատարեց, միասնական պայքարի շնորհիվ հռչակեց իր անկախ պետականությունը:

Անցած 27 տարիների ընթացքում հայ ժողովուրդը անցավ բազմաթիվ ծանր փորձությունների միջոցով, բայց այդ ամենով հանդերձ ՀՀ-ում սկսվեց պետականաշինության և հաղթանակների ժամանակաշրջանը՝ Հայաստանի Հանրապետությունը կայացավ:

Հայ ժողովուրդը հույսը դրեց իր վրա, ոչ թե ուրիշի, հայ ժողովուրդը հավատաց ինքն իրեն:Նա վստահեց իր ուժերին, համոզված լինելով, որ ապագան իրենն ու իր զավակներինն է: Այդ համոզմունքով էլ պայքարում է երկրի զարգացման ու բարգավաճման համար հաջողությունների և ձեռքբերումների պատմություն կերտելով, հայ ժողովուրդը կերտեց անկախ պետություն, ամրակուռ բանակ, զարգացող տնտեսություն:

Վերջին ժամանակների փոփոխությունները ՀՀ-ում նույնպես վկայում են հայ ժողովրդի ազատասեր ոգու և անկոտրում կամքի մասին:Անկախության հռչակմամբ է, որ ծնվեց Հայոց բանակ, որն այսօր էլ հաստատակամ ու համարձակ, խիզախ ու անվարան կանգնած է սահմանին, պաշտպանում է Հայաստանն ու Արցախը ոսոխից: Անկախությունն էլ ավելի ամրապնդեց Հայաստան, Սփյուռք և Արցախ միասնությունը:

Այսօր, մեր բոլորիս նպատակը մեկն է՝ տեսնել Հայաստանի Հանրապետությունը բազմակողմանի զարգացած տնտեսություն ունեցող երկիր, ավելի գիտուն և աշխատասեր հայ ժողովուրդ, հզոր ու շեն պետություն: Եվ այսօր, մեր պատանիներն ու երիտասարդներն են իրենց ստեղծագործ աշխատանքով, եռանդուն, նպատակասլաց և հայրենապաշտ էությամբ ձեռնամուխ եղել անկախ Հայաստանի վերաշինման գործին:

Սիրելի թալինցիներ. կրկին շնորհավորում եմ բոլորիս համահայկական տոնի՝ Հայաստանի Հանրապետության Անկախության հռչակման 27-րդ տարեդարձի առթիվ: Մաղթում եմ խաղաղություն, կայուն հավատ ապագայի նկատմամբ, շարունակական հաջողություններ պետականաշինության գործընթացում, բարեկեցություն ապրելակերպում:

Կեցցե´ ազատ – անկախ Հայաստանի Հանրապետությունը

**Թալին համայնքի ղեկավար   
Սարգիս Արամյան**